Ingrid Gjessing Linhave

Ingrid Gjessing Linhave (født 1977) er en norsk programleder, tidligere ansatt i NRK.Linhave, Ingrid Gjessing Pressemelding fra NRK Hun ble kjent som programleder for TV-serien Idol på TV 2 i 2004, og har siden 2005 vært programleder for flere ulike programmer på NRK. Hun hadde sin TV-debut i 1988, da hun ble intervjuet om forelskelse i TV-programmet Midt i smørøyet.

Karriere
Hun er utdannet fjernsynregissør fra Høgskolen i Lillehammer. Hennes debut på skjermen var som assistent i kulturprogrammet Stereo i 2002. 

Første programlederjobb var i barneprogrammet Sommermorgen på NRK sommeren 2003, med blant andre Jonna Støme og Christian Strand som medprogramledere. Deretter fikk hun jobb som programleder sammen med Solveig Kloppen for andre sesong av TV 2s Idol i 2004. Etter dette fikk hun fast ansettelse i NRK og sluttet i TV 2.

NRK Super (2005–2010)
Hun jobbet som regissør i NRK Super i årene 2005–2007, og var med å lage programmer som Etter skoletid, Barnas superjul og Julemorgen, hvor hun også var syngende programleder. I perioden 2006–2008 var hun med å lage det animerte talkshowet Halvseint med Rune Nilson og Vidar Magnussen. Linhave spilte blant annet karakteren Amy. I 2009 var hun med å skape julekalenderen Barnas superjul før hun i 2010 ble programleder for Nitimen og MGPjr. Hun har deltatt flere sesonger på Reiseradioen og 20 spørsmål med både Knut Borge og Trond-Viggo Torgersen som programledere. Hun hadde også alle stemmene i NRKs lydbokutgave av Bukkene Bruse på badeland.

Andre NRK-programmer (2012–)
Linhave delte i 2012 på programlederjobben i Sommeråpent med Nadia Hasnaoui og var også programleder i 2013, 2015, 2016 og 2019. Høsten 2013 tok hun over etter Linn Skåber som fast paneldeltaker i Nytt på Nytt, hvor hun sluttet i 2015. I 2014 ledet hun Kringkastingsorkesterets julekonsert, og ledet også et av programmene i programserien Da KORK kom til bygdaDa Kork kom til bygda på nrk.no på NRK. Linhave ledet i 2015 BigBang og Sommeråpent med Kåre Magnus Bergh, og Kvelden før Kvelden med Atle Pettersen. I 2017, 2018 og 2019 ledet hun sistnevnte program med Haddy Njie fra festlokale på Frognerseteren i Oslo. I 2018, 2019 og 2020 var hun programleder for Tv-aksjonen. Hun har også ledet FamilieekspedisjonenFamilieekspedisjonen på nrk.no der tre familier konkurrerte på diverse turer på kryss og tvers gjennom Norge. 

I perioden 2016–2019 hadde Linhave og Kåre Magnus Bergh radioprogrammet Kveldsstell på NRK P1, hvor de blant annet intervjuet opp mot 70 varaordførere om kveldsvaner som hvordan de pusser tennene sine. Bergh og Linhave ble først kjent da de jobbet i NRK Super sammen som skuespillere og sangere i barneprogrammet Tellekorpset i 2009–2010. I 2020 og 2021 var Linhave programleder for Melodi Grand Prix både på NRK radio og TV sammen med Kåre Magnus Bergh og Ronny Brede Aase.

 Demenskoret 
Vinteren 2023 var Linhave programleder for NRK-serien Demenskoret. Serien fikk mye oppmerksomhet for å gi informasjon om sykdommen demens og vise hvordan leve med sykdommen for pasienter og familie. 

Serien og koret vant publikumsprisen under Gullruten 2023, mens Linhave var nominert i klassen beste programleder – underholdning. Sammen med koret og dirigent Kim Wigaard, ble hun tildelt UiOs menneskerettighetspris i 2023 for å ha «satt demenssykes menneskerettigheter på dagsorden». Under kåringen Reality Awards vant hun prisen for beste programleder for sin innsats i serien. Organisasjonen For kvinners helse,1,6 Norge tildelte Linhave formidlingsprisen 2023 for presentasjonen av demens i serien. I 2023 ledet hun Kvelden før Kvelden med Robert Stoltenberg. I 2024 var hun deltager i niende sesong av Kongen Befaler og ledet Reiseradioen i NRK med Solveig Kloppen. Før jul samme år hadde hun rollen som miss Hannigan i musikalen Annie på Folketeateret i Oslo. 

Gjesteopptredener
Linhave har vært gjest i programmer som Hvem tror du at du er?, Beat for beat, Alle mot alle, Nytt på nytt, Kåss til kvelds, Jorden rundt på 6 steg, På tur med Dag Otto, Huskestue, Lørdagsrådet, Brille, Gjett hvem og Lindmo.

Høsten 2022 var Linhave deltaker i Verdens beste venner på NRK sammen med Solveig Kloppen. Høsten 2022 var hun også med i Maskorama, hvor hun var utkledd som «Frøya». I desember 2022 var hun med i 24-stjerners julekalender på NRK.

 Referanser 

 Eksterne lenker 


Kategori:Norske TV-programledere
Kategori:Norske komikere
Kategori:Norske TV-produsenter
Kategori:Programledere for NRK TV
Kategori:Programledere for TV 2
Kategori:Programledere for «Idol»
Kategori:Programledere for Melodi Grand Prix
Kategori:Alumni fra Høgskolen i Lillehammer
Kategori:Personer fra Bergen kommune